DA Den Europæiske Unions Tidende C 37/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 37/11

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

» « (JINXIANG DA SUAN)

EF-Nr.: CN-PGI-0005-0622-16.07.2007

BGB ( X ) BOB ( )

1. Betegnelse:

» « (Jinxiang Da Suan)

2. Medlemsstat eller tredjeland:

Kina

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

Jinxiang Da Suan er en lokal hvidløgssort, der dyrkes i Jinxiang-amtet. Hvidløget har skinnende hvide skæl, er regelmæssigt rundt og lidt fladt og består af 8-11 fed i det yderste lag. Løget har en diameter på 5-7 cm, og det vejer 40-80 g. Smagen er mildt krydret.

3.3. Råvarer:

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

3.5.1. Forberedelse af jorden

Først pløjes jorden til en dybde af 20-25 cm for at sikre, at jorden er veldrænet, og at den kan bearbejdes til en finkrummet og jævn overflade. Derefter formes der furer i en bredde af 150-400 cm, som kantes med jordvolde, der er 10-30 cm høje og 25-40 cm brede.

3.5.2. Udvælgelse og behandling af sætteløgene

Der vælges udelukkende helt hvide sætteløg, som skal veje mindst 5 g. De må ikke have overlappende fed, og de skal være fri for råd og skadedyrs- og sygdomsangreb. De må ikke være beskadigede eller vise tegn på spiring. Sætteløgene lægges i solen i 2-3 dage, før de plantes.

3.5.3. Sætning af løgene

Løgene sættes i perioden 8.-15. oktober. Der må højst sættes 350 000 løg pr. ha. Løgene dækkes med 1-1,5 cm jord.

3.5.4. Markforvaltning

3.5.4.1. Gødskning

Der anvendes mindst 67 500 kg organisk gødning pr. ha.

3.5.4.2. Overdækning med plastfolie

Løgene dækkes med plastfolie, som brydes, når løgspirerne er ca. 1-2 cm høje.

3.5.4.3. Vanding

Løgene må vandes på bestemte tidspunkter i det følgende års vækstperiode, dvs. sidst i marts, når løgene genoptager væksten, og sidst i april, når blomsterstænglerne begynder at vokse, og i begyndelsen af maj, når selve feddene dannes, efter at blomsterstænglerne er høstet.

3.5.5. Høst og opbevaring

Hvidløgene høstes midt i maj, når skafterne begynder at blive slappe, bladene på den nederste del af skafterne begynder at visne, og der kun er 2-4 grønne blade i den øverste del af skaftet. De høstede hvidløg bevares ved frysning ved en temperatur på – 2 - – 4 °C i perioden 10.–30. juli. Opbevaringsprioden må ikke overskride 300 dage.

3.6. Særlige regler vedrørende udskæring, rivning, emballering osv.:

Sortering, afskæring af toppe, skrælning, afskæring af skafter, kvalitetskontrol af råvaren og vejning, pakning, påtrykning af arbejdskode samt kvalitetskontrol af det færdige produkt skal foregå i det afgrænsede område.

Jinxiang-hvidløg pakkes i bionedbrydelige papkasser egnet til fødevarer, eller i bionedbrydelige net, ligeledes egnet til fødevarer, og papkasser. Løgene pakkes efter størrelse, dvs. 4,5-5 cm, 5-5,5 cm, 6-6,5 cm og 6,5 cm og derover i kasser på 5 kg, 10 kg og 13-20 kg.

Hvidløg til eksport pakkes i bølgepapkasser i følgende mål: 40 × 30 × 20 cm eller 38 × 27 × 21 cm.

3.7. Specifikke mærkningsregler:

Salgsemballagen skal være mærket med den beskyttede geografiske betegnelse og med navnet på dyrkningsregionerne (Jinxiang-amtet i Shandong-provinsen), produktets navn (Jinxiang-hvidløg), emballagespecifikation, størrelse, producentens godkendelsesnummer, firmaets varemærke, brutto- og nettovægt og produktions- og holdbarhedsdato.

4. Præcis afgrænsning af det geografiske område:

»Jinxiang Da Suan« har oprindelse i følgende byer: Jinxiang, Gaohe, Puji, Huji, Yangshan, Yushan, Mamiao, Jishu, Xinglong, Wangpi, Huayu, Sima og Xiaoyun, som dækker et område på i alt 885 km2.

Området er afgrænset i henhold til jordbundsforholdene. Oprindelsesstedets jordbundsforhold skal være følgende:

1) Det øverste jordlag består af alluviale sedimenter af let til middelsvær lerblandet sandjord.

2) Dette øverste jordlag er 0-20 cm tykt og har en pH-værdi på 7-8.

3) Jorden indeholder mindst 1,2 % organisk materiale.

5. Tilknytning til det geografiske område:

5.1. Det geografiske områdes egenart:

Jinxiang-hvidløgets dyrkningsområde er hovedsagelig karakteriseret ved letskrånenede og et gradvist mere stejlt terræn samt enkelte lavlandsområder. Jorden består af alluviale sedimenter, som udgør en del af flodsletten omkring Den Gule Flod. Jinxiang-amtets miljø er velegnet til landbrugsproduktion, idet luft-, jord- og vandkvaliteten i området opfylder den kinesiske norm NY/T744-2003, som betyder, at der kan produceres fødevarer, der ikke er miljøforurenet.

5.2. Produktets egenart:

Jinxiang Da Suan-hvidløget er stort, dvs. 5-7 cm i diameter, det vejer 40-80 g og har 8-11 fed i det yderste lag. Hvidløget er regelmæssigt rundt og lidt fladt, er skinnende hvidt og smager mildt krydret. Celluloseindholdet er på højst 0,7 %, det samlede svovlindhold på mindst 0,9 %, og vandindholdet på mindst 60 %.

5.3. Årsagssammenhængen mellem det geografiske område og produktets særlige egenskaber, omdømme eller andre kendetegn:

5.3.1. Jordens beskaffenhed

Landbrugsjorden i Jinxiang-amtet består hovedsagelig af alluviale sedimenter. Det øverste jordlag består af let til middelsvær lerblandet sandjord, som er løs og veldrænet, samtidig med at den holder godt på vand og næringsstoffer og har et højt indhold af organisk materiale. Jorden er således velegnet til dyrkning af afgrøder med overfladiske rodnet, som f.eks. hvidløg, der trives særlig godt og danner regelmæssigt formede løg på denne type jord.

5.3.2. Klimaforhold

Jinxiang-amtet ligger i den tempererede zone med henholdsvis halvfugtigt og halvtørt kontinentalt monsunklima kendetegnet ved fire tydelige årstider og tilstrækkeligt solskin. Vinteren er tør og kold, sommeren er varm og regnfuld, efteråret er klart og køligt og foråret byder på megen vind. Den kritiske vækstperiode for hvidløg er fra marts til maj, hvor temperaturen kan svinge med 11-15 °C på døgnbasis. I maj er gennemsnitstemperaturen på over 20 °C, og der er gennemsnitligt 8,4 timers dagslys. Solen skinner 60 % af tiden, og solstrålingen kan nå op på gennemsnitligt 14,88 kcal/cm2.

I perioden fra den 10. december til den 10. februar er gennemsnitstemperaturen på 0,4 °C og minimumstemperaturen ikke under – 7 °C. Betingelserne for at overvintre hvidløgene er således gunstige. En længere vernaliseringsperiode betyder desuden, at løgene danner flere fed.

5.3.3. Menneskelige faktorer

Traditionen for at dyrke hvidløg i Jinxiang-amtet går langt tilbage. Ifølge de stedlige optegnelser er der dyrket hvidløg i Jinxiang-amtet siden det østlige Han-dynastis begyndelse, dvs. for 2000 år siden. Ved det forrige århundredes begyndelse blev der dyrket hvidløg på ca. 200 ha, i midten af forrige århundrede på 330-700 ha og i dette århundrede på 40 000 ha.

Den lange erfaring med sætning af hvidløg, lufttørring og forarbejdning har resulteret i en meget avanceret dyrkningsmetode, som bygger på udvælgelse af sætteløg af topkvalitet, overfladisk sætning af løgene, gødskning af jorden, før løgene sættes, regelmæssig vanding og tidlig høst afhængigt af vejret. For at sikre, at hvidløget beholder den oprindelige skinnende hvide overflade, anvendes der bambusbakker til tørring, hvorved løgene tørrer fuldstændig ensartet. Der er desuden udviklet en bueformet kniv, som bidrager til at højne kvaliteten i forbindelse med forarbejdningen af løgene.

5.3.4. Produktets omdømme

Jinxiang Da Suan fik tildelt sølvmedalje ved den første kinesiske landbrugsmesse i 1992, hvilket fortsat er den højeste udmærkelse, der er opnået for kinesisk hvidløg. I oktober 1996 fik hvidløget det kinesiske landbrugsministeriums certifikat for »grønne« fødevarer i kvalitetsklasse »A«. Det kinesiske landbrugsministerium har klassificeret produktionsområdet på 20 000 ha i Jinxiang-amtet som »national standardproduktionsbase for »grønne« fødevarer«. I 2006 blev handelsmarkedet i Jinxiang for køb og salg af hvidløg desuden udnævnt til »centralt grossistmarked for ferske landbrugsprodukter udpeget af landbrugsministeriet«. Tyve import- og eksportvirksomheder i amtet har opnået Globalgap/(EUREPGAP)-godkendelse for deres hvidløgsproduktionsbase på 700 ha. Den årlige produktion, som omfatter 40 000 ha. (dvs. 700 000 t), udgør ca. 1/4 af den samlede hvidløgsproduktion i Kina.

Henvisning til offentliggørelse af varespecifikationen:

—

(1) EUT L 93 af 31.3.2006, s. 12.